Deși mai sunt doar 73 de zile până la alegerile locale din 9 iunie, românii care vor să voteze în altă localitate decât cea de domiciliu mai au încă timp să-și schimbe reședința. O derogare de la legea pentru alegerea autorităților administrației publice locale lasă loc de manevre cu votanți cu viză de flotant.
Legea nr. 115/2015 pentru alegerea autorităților administrației publice locale prevede, în articolul 18, că "(1) Până cel mai târziu cu 45 de zile înaintea datei scrutinului, cetăţenii cu drept de vot care şi-au stabilit reşedinţa de mai mult de 6 luni înaintea datei scrutinului în circumscripţia electorală în care au loc alegeri pot solicita primarului, pe baza actului de identitate, înscrierea în Registrul electoral cu adresa de reşedinţă pentru scrutinul respectiv."
De la șase luni, la 60 de zile
Așadar, conform normei generale, se poate vota la alegerile locale în altă localitate decât cea de domiciliu doar dacă alegătorul are reședința stabilită în localitatea în care vrea să voteze cu cel puțin șase luni înainte de data alegerilor. Însă, prin OUG 21/2024 (cunoscută ca Ordonanța de comasare a alegerilor) Guvernul a introdus o derogare de această normală. Astfel, la alegerile locale din 9 iunie vor putea să voteze în alte localități decât cea de domiciliu toți cei care obțin viza de flotant cu cel puțin 60 de zile înainte de data alegerilor.
"Prin derogare de la prevederile art. 18 alin. (41) din Legea nr. 115/2015, cu modificările și completările ulterioare, la alegerile pentru autoritățile administrației publice locale din data de 9 iunie 2024, cetățenii cu drept de vot care și-au stabilit reședința în circumscripția electorală cu mai puțin de 60 de zile înaintea datei scrutinului își vor putea exercita dreptul de vot doar în comuna, orașul, municipiul sau subdiviziunea administrativ-teritorială a municipiului în care își au domiciliul", se arată în art. 14 din OUG 21/2024.
Astfel, pentru a putea vota, este nevoie doar de obținerea reședinței (viza de flotant) până pe 9 aprilie 2024. Această derogare de la termenul de 6 luni este valabilă doar pentru alegerile locale.
Pentru că autoritatea locală acordă vizele de flotant, schimbarea reședinței cu scopul de a vota într-o anumită localitate a fost în unele cazuri suspectată a fi o manevră a primarilor în funcție pentru a influența rezultatul alegerilor, mai ales în localitățile mai mici.
Cum se obține viza de flotant
Viza de flotant este documentul care atestă dreptul unei persoane de a locui (a avea reședința) într-un loc diferit de cel în care este înregistrată cu domiciliul. Pentru schimbarea reședinței, trebuie parcurși următorii pași:
1. Identifică locația unde dorești să obții viza de flotant. Trebuie să ai acordul proprietarului spațiului de locuit pentru a-ți stabili reședința acolo.
2. Strânge documentele necesare. În general, ai nevoie de: Cartea de identitate (original și copie); Contractul de închiriere sau un alt document care să ateste dreptul tău de a locui în respectiva locație (de exemplu, un contract de comodat); O declarație pe propria răspundere a proprietarului locuinței că te primește în locuință; Actul de identitate al proprietarului spațiului de locuit (original și copie).
3. Depune cererea. Trebuie să depui cererea de eliberare a vizei de flotant la autoritățile locale sau altă instituție desemnată de acestea, în funcție de locul de reședință temporară.
4. Așteaptă procesarea cererii. După depunerea documentelor, autoritățile vor verifica informațiile și vor decide dacă îți vor acorda viza de flotant.
5. Preluarea vizei de flotant. Dacă cererea ta este aprobată, vei primi un document care confirmă viza de flotant. Acesta va fi aplicat pe actul tău de identitate sau îți va fi eliberat un document separat, în funcție de reglementările locale.